Jacob Vaula

Jacob Vaula (født 1. august 2001) er en norsk friidrettsutøver som representerer IL Gular. Han konkurrerer i sprintløp, og fikk NM-gull på 4 x 100 meter stafett under NM i stafetter 2021.

Idrettskarriere

Sesongen 2017 
Vaula deltok i ungdomsmesterskapet i friidrett innendørs 2017, og kom der på fjerdeplass på 60 meter i klassen G16. Under NM i friidrett 2017 ble han slått ut i forsøksheatet på 100 meter, og under ungdomsmesterskapet i friidrett 2017 fikk han sølv på 100 meter og bronse på 200 meter.

Sesongen 2018 
Han kom på tredjeplass på 60 meter i G17-klassen under ungdomsmesterskapet i friidrett innendørs 2018, men nådde ikke finalen på 200 meter. 

I juli deltok han i U18-EM i friidrett 2018, men ble der slått ut i forsøksheatet på 100 meter. Han deltok også på Norges lag på 4 x 100 meter stafett, men disse ble også slått ut i forsøksheatet. Under Junior-NM i friidrett 2018 deltok han i U20-klassen, og fikk der bronse på 100 meter og 200 meter. Han vant 100 meter og kom på andreplass på 200 meter under Ungdomsmesterskapet i friidrett 2018, i G17-klassen.

Sesongen 2019 
Vaula deltok i NM i friidrett innendørs 2019, men ble der slått ut i semifinalen på 60 meter der han løp på 7,00 sekunder.

I mai deltok han i Trond Mohn Games 2019, og kom der på femteplass på 100 meter. Han deltok i den nasjonale konkurransen under Bislett Games i juni, og kom der på fjerdeplass på 100 meter. Under Världsungdomsspelen 2019 kom han på tredjeplass på 100 meter og femteplass på 200 meter. Han deltok på 100 meter og 200 meter under NM i friidrett 2019, men nådde ikke finalen på disse distansene. Nordisk juniormesterskap i friidrett 2019 ble arrangert i Kristiansand, og Vaula kom der på åttendeplass på 100 meter. Han deltok også på 4 x 100 meter stafett, der Norge fikk bronse. Han fikk én medalje under Junior-NM i friidrett 2019; han kom der på tredjeplass på 100 meter i U20-klassen. Under Ungdomsmesterskapet i friidrett 2019 vant han 100 meter i klassen G18/19.

Sesongen 2020 
Han satte personlig rekord på 60 meter under NM i friidrett innendørs 2020, der han for første gang løp på under 7 sekunder. Han løp på 6,94 i semifinalen og 6,95 i finalen, og kom med det på sjetteplass. 

2020-sesongen ble påvirket av koronaviruspandemien, så det ble arrangert færre stevner dette året. I august vant han 100 meter i U20-klassen under Junior-NM i friidrett 2020, og han fikk bronse på 200 meter. Han satte der personlig rekord på 100 meter med 10,87 sekunder. Denne «persen» forbedret han til 10,84 under NM i friidrett 2020, som holdt til NM-bronse. Han kom på fjerdeplass på 200 meter i NM.

Sesongen 2021 
Den 30. januar 2021 forbedret han sin personlige rekord på 60 meter innendørs med over 2 tideler, til 6,72 sekunder, under Norna Indoor i Leikvang. Han ble tatt ut til å delta i EM i friidrett innendørs 2021, men ble det slått ut i forsøksheatet, der han løp på 6,75.

Under NM i stafetter 2021 deltok han på IL Gulars førstelag, som vant 4 x 100 meter stafett. NM i stafetter var kun for senior dette året.

Sesongen 2022 
Under Bislett Games i juni 2022, løp Vaula inn til ny personlig rekord på 100 meter med 10,46 (per august 2022). Litt over én uke senere kapret han 4. plassen på 100 meter under NM i friidrett 2022 i Stjørdal. 16. juli 2022 tok han gull på 100 meter i U23-klassen under Nordisk-Baltisk mesterskap i Malmö med tiden 10,29 (+4,4). I august ble Vaula norsk juniormester på 100 meter med tiden 10,53, samt sølvvinner på den doble distansen.

Referanser

Eksterne lenker 
 
  Min friidrettsstatistikk - Jacob Vaula

Norske sprintere
Norgesmestere i friidrett
Juniornorgesmestere i friidrett